Κανονισμός (ΕΚ, ΕΚΑΧ, Ευρατόμ) αριθ. 490/2002 του Συμβουλίου

της 18ης Μαρτίου 2002

για την τροποποίηση του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων όσον αφορά τη διάρκεια των συμβάσεων των επικουρικών υπαλλήλων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 283,

το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων, όπως καθορίζεται από τον κανονισμό (ΕΟΚ, Ευρατόμ, ΕΚΑΧ) αριθ. 259/68(1), και ιδίως το άρθρο 52 αυτού του καθεστώτος,

την πρόταση της Επιτροπής, η οποία υπεβλήθη κατόπιν γνώμης της επιτροπής κανονισμού υπηρεσιακής κατάστασης,

τη γνώμη του Ευρωπαϊκού Κοινοβουλίου(2),

τη γνώμη του Δικαστηρίου(3),

τη γνώμη του Ελεγκτικού Συνεδρίου(4),

Εκτιμώντας τα ακόλουθα:

(1) Για όλα τα όργανα, το σύστημα των επικουρικών υπαλλήλων αποτελεί ένα απαραίτητο μέσο για την ταχεία πρόσβαση στους ανθρώπινους πόρους, ιδίως προς αντικατάσταση μονίμων και εκτάκτων υπαλλήλων που αδυνατούν προσωρινά να εκτελέσουν τα καθήκοντά τους [άρθρο 3 στοιχείο β) του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων]. Ενδέχεται επίσης να παρουσιασθεί η περίπτωση οι επικουρικοί υπάλληλοι να ασκούν βραχυπρόθεσμα ειδικά καθήκοντα σύμφωνα με τις υψηλές απαιτήσεις που προβλέπει ο κανονισμός υπηρεσιακής κατάστασης. Οι επικουρικοί υπάλληλοι συμπληρώνουν τη δραστηριότητα των υπαλλήλων σε τομείς υψηλής ειδίκευσης, εφόσον οι αναγκαίες τεχνικές ικανότητες δεν είναι διαθέσιμες με άλλο τρόπο.

(2) Η δυνατότητα αύξησης της διάρκειας των συμβάσεων επικουρικών υπαλλήλων αποτελεί ένα χρήσιμο στοιχείο ευελιξίας όσον αφορά τη χρησιμοποίηση των ανθρώπινων πόρων των οργάνων.

(3) Δικαιολογείται να προβλεφθεί η δυνατότητα αύξησης της διάρκειας των συμβάσεων επικουρικών υπαλλήλων πέραν του ενός έτους, προκειμένου να δοθεί στα όργανα η δυνατότητα να ανταποκρίνονται, όταν το απαιτεί το συμφέρον της υπηρεσίας, στην ανάγκη διασφάλισης της συνέχισης της υπηρεσίας ή/και να επωφελούνται πλήρως από τα προσόντα και την κατάρτιση του συγκεκριμμένου επικουρικού υπαλλήλου.

(4) Κατά συνέπεια, θα πρέπει να τροποποιηθεί το άρθρο 52 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων, έτσι ώστε να αυξηθεί στα τρία έτη η ανώτατη διάρκεια των συμβάσεων επικουρικών υπαλλήλων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 52 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων, το στοιχείο β) αντικαθίσταται από το ακόλουθο κείμενο: "β) τη διάρκεια των τριών ετών σε όλες τις άλλες περιπτώσεις".

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαρτίου 2002.

Για το Συμβούλιο

Ο Πρόεδρος

M. Arias Cañete

(1) ΕΕ L 56 της 4.3.1968, σ. 1· κανονισμός όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2581/2001 (ΕΕ L 345 της 29.12.2001, σ. 1).

(2) Γνώμη που διατυπώθηκε στις 5 Φεβρουαρίου 2002 (δεν έχει ακόμη δημοσιευθεί στην Επίσημη Εφημερίδα).

(3) Γνώμη που διατυπώθηκε στις 11 Ιουλίου 2001 (δεν έχει ακόμη δημοσιευθεί στην Επίσημη Εφημερίδα).

(4) Γνώμη που διατυπώθηκε στις 19 Ιουλίου 2001 (δεν έχει ακόμη δημοσιευθεί στην Επίσημη Εφημερίδα).